- Når man tager en bid, siger det "vroum"! Sådan lød det fra TV2 Nords sponsor- og eventmanager, Lars Bisgaard Andreasen, der var en af dommerne i dagens fastelavnsbollekonkurrence, om vinderbagværket, der tog titlen som Nordjyllands bedste hjemmebagte fastelavnsbolle. Kvinden bag er Camilla Hosbond fra Aars, der til dagligt arbejder som rengøringsassistent og vikar i en børnehave og SFO. Hun vandt tog titlen blandt de seks udvalgte deltagere fra hele Nordjylland i dysten, hvor der var vidt forskellige bud på den elskede spise, der for alvor trender dette år. - Det er vildt. Jeg havde slet ikke regnet med det. Også efter jeg har smagt de andres og synes hver især havde noget helt særligt, siger den glade vinder. Passion for mad Det var altså Camilla Hosbonds kombination af syrlig lemoncurd, sød marengs og en sprød craquelin-bolle, der vandt dommernes hjerter. - Det var en eksplosion i munden, og så var den rigtig flot. Og der var godt med syre fra citron og generelt masser af smag, sagde Lars Bisgaard ved bedømmelsen. Kærligheden til bagning stammer fra Camillas tidlige år i folkeskolen, hvor hun gennem det obligatoriske fag hjemkundskab udviklede sin interesse. - Det at tage det med hjem i køkkenet og udvikle opskrifterne, det har jeg egentlig gjort siden jeg var lille, siger 32-årige Camilla Hosbond og fortsætter: - I min familie og svigerfamilie kalder de mig madmor, fordi maden altid er 100 procent hjemmelavet. Hun har også bageprofilen caketime-by-camilla, hvor hun deler sine kager. - Passionen for at bage fastelavnsboller er kommet, fordi man kan lave fastelavnsboller på adskillige måder og teknikker, hvor man både kan blive udfordret på teknikker i forhold til grunddej og smag, og man kan sammensætte det på adskillige måder, siger Camilla Hosbond. Lækkert udvalg af forskelligt bagværk Generelt dommerne meget imponerede over paletten af bagværk, der blev fremvist af deltagerne. - Jeg har haft en rigtig god smagsoplevelse med alle fastelavnsbollerne. Der har både været klassiske gammeldags, men også nogle, der var nyfortolkede og meget visuelt meget smukke, siger den ene af dommerne, Masterchef-vinder Laura Sahl. - Det var nogle lækre fastelavnsboller. Nogle havde gjort sig ekstra umage og lavet noget fra bunden af. Det var virkelig flot, siger Sigurdur Elvar Baldvinsson, som er bager- og konditorunderviser på Tech College i Aalborg. En af de øvrige deltagere, der var lige ved at vinde titlen, er 20-årige Julie Larsen fra Hjortdal. Hendes fastelavnsbolle var med brombær, hasselnødder og flødeskum - og også lavet med craquelin-dej. Det var også en begejstret Lars Bisgaard, der stod tilbage efter at have bedømt viften af bagværk fra de nordjyske mesterbagere. - Det har været en hel fest for mig. Fantastiske fastelavnsboller med mange forskellige smage, sluttede han. Se hele afgørelsen fra konkurrencen her:

Opsummering:
Camilla Hosbond fra Aars løb med titlen som Nordjyllands bedste til at bage hjemmebagte fastelavnsboller i TV2 Nords konkurrence.